Hof sê of EFF aktivis se naam mag gebruikMalema na die hofuitspraak. Foto: Frans Sello waga Machate/ PINA News Die hooggeregshof in Pretoria het ŉ aansoek van die hand gewys om die EFF te keer om die naam van ŉ vryheidsvegter te gebruik. Die Solomon Mahlangu Family Trust het die aansoek gebring om Julius Malema, leier van die EFF, te verhoed om Solomon Kalushi Mahlangu se naam te gebruik vir hul “Solomon Mahlangu Memorial Rally” wat Saterdag by die Universiteit van Pretoria se Mamelodi-kampus plaasvind. Mahlangu, ŉ anti-apartheidsaktivis en lid van Umkhonto we Sizwe (MK), is in 1979 deur die apartheidsregering gehang. ŉ Ontstoke Gideon Mahlangu, ŉ neef van Solomon en die familie se woordvoerder, het na die hofuitspraak gesê die familie is kwaad oor die EFF se voorneme om die naam te gebruik in hul veldtog vir die munisipale verkiesing later vanjaar, “aangesien Khalusi nie noodwendig die party se politieke ideologieë sou ondersteun nie”. Die Mahlangu-familie het gesê hulle sal verdere regsadvies inwin in hul pogings om die EFF te keer om die naam te gebruik. Mbuyiseni Ndlozi, woordvoerder van die EFF, het gesê hulle is tevrede dat die saak nou afgehandel is.